Seletuskiri Kohtla-Järve Linnavolikogu otsuse eelnõu "Rahvakohtunikukandidaatide valimine" juurde 
 
Sissejuhatus ja eelnõu sisu 
Kohaliku omavalitsuse korralduse seaduse § 22 lõike 1 punkti 26 alusel kuulub rahvakohtunikukandidaatide valimine volikogu ainupädevusse. 
 
Kohtute seaduse (edaspidi KS) § 106 lõike 2 kohaselt valib rahvakohtunikukandidaadid kohaliku omavalitsusüksuse volikogu. Kandidaate võib esitada omavalitsusüksuse volikogu iga liige. 
 
Viru Maakohus teatas 26. märtsil 2019. a, et 2019. a viimases kvartalis lõpevad 2015. a novembris nimetatud rahvakohtunike volitused. Sellest tulenevalt on Kohtla-Järve Linnavolikogul vajalik esitada Viru Maakohtule uued rahvakohtunikukandidaadid hiljemalt kaks kuud enne rahvakohtunike volituste lõppemist s.o 01.08.2019. a. Nimekirjas märgitakse rahvakohtunikukandidaadi nimi, isikukood, aadress, töökoht ning amet või tegevusala. 

Rahvakohtunik osaleb õigusemõistmises maakohtus kohtumenetluse seadustes sätestatud alustel ja korras. Rahvakohtunik nimetatakse neljaks aastaks. 
 
Rahvakohtunikule esitatavad nõuded on toodud KS §-s 103 ning neile sätestatud kriteeriumid § 108 lõikes 5. Rahvakohtunikuks võib nimetada 25–70-aastase teovõimelise Eesti kodaniku, kelle elukoht on Eestis ja kes oskab eesti keelt keeleseaduses sätestatud C1-tasemel või sellele vastaval tasemel ning on rahvakohtuniku tegevuseks sobivate kõlbeliste omadustega. 
 
Rahvakohtunikuks ei või nimetada isikut, kes on:
 1) süüdi mõistetud kuriteo eest;
 2) pankrotivõlgnik;
 3) tervise tõttu sobimatu;
 4) omanud püsivat elukohta, see tähendab elukohta, mille aadressiandmed on kantud rahvastikuregistrisse, alla ühe aasta selle omavalitsusüksuse territooriumil, kes on esitanud ta rahvakohtunikukandidaadiks;
 5) kohtu, prokuratuuri või politseiteenistuses;
 6) kaitseväeteenistuses;
 7) advokaat, notar või kohtutäitur;
 8) Vabariigi Valitsuse liige;
 9) valla- või linnavalitsuse liige;
 10) Vabariigi President;
 11) Riigikogu liige.
Kuriteos süüdistatavat isikut ei või kriminaalmenetluse ajal rahvakohtunikuks nimetada. 
 
Kohtla-Järve Linnavolikogu poolt esitatavate rahvakohtunikukandidaatide arvuks on 24. 
 
Otsusega valitakse rahvakohtunikukandidaadid Viru Maakohtusse. Esitatud kandidaatide seast nimetab rahvakohtunikud ametisse kohtu juures asuv rahvakohtunike nimetamise komisjon. 
 
Rahvakohtunikukandidaadid valitakse volikogu istungil salajasel hääletamisel. 
Eelnõu vastavus Euroopa Liidu õigusele 
Eelnõu on kooskõlas Euroopa Liidu õigusega. 
 
Rakendamisega seotud tegevused, kulud/tulud  
Otsuse vastuvõtmisega ei kaasne Kohtla-Järve linna eelarvele täiendavaid kulusid ega tulusid. 

Eelnõu kooskõlastamine, huvirühmade kaasamine  
Kandidaatide leidmiseks avaldati teade Kohtla-Järve linna veebilehel 01.04.2019. a ja 04.04.2019. a ajalehes „Põhjarannik“, kus paluti teada anda Kohtla-Järve linna elanikel, kes soovivad rahvakohtunikuks kandideerida. Üleskutse peale esitati 9 avaldust. 
 
Kandideerijad on allkirjaga kinnitanud, et nad vastavad rahvakohtunikule esitatud nõuetele. Kandidaatide ankeedid on lisatud eelnõule. 

Otsuse jaotuskava 
Rahvakohtunikukandidaatide nimekiri avaldatakse väljaandes Ametlikud Teadaanded. Valitud rahvakohtunike nimekirjad saadetakse Viru Maakohtule e-posti aadressil virumk.info@kohus.ee.
 
Eelnõu koostaja  
Maria Timofejeva
Kohtla-Järve Linnavolikogu Kantselei juhataja